**“****TUIT Digital Girls” hakatonini tashkil etish, oʻtkazish va gʻoliblarni tanlab olish tartibi toʻgʻrisidagi**

**NIZOM**

**I.UMUMIY QOIDALAR**

**1.** Ushbu Nizom mamlakatimiz rivojlanishi uchun ustuvor boʻlgan sohalarda mavjud ijtimoiy-iqtisodiy muammolarga ilmiy yechim izlab topish hamda raqamli texnologiyalarni tadbiq etgan holda ularning yechimlarini taklif etishda ayollarning faol ishtirokini taʼminlash, yangi innovatsion IT mahsulotlar va xizmatlarni ishlab chiqishlari uchun ularning tashabbuslari va takliflariga eʼtiborni yanada kuchaytirish maqsadida oʻtkaziladigan **“TUIT Digital Girls”** hakatonini (keyingi oʻrinlarda hakaton deb yuritiladi) tashkil etishni, oʻtkazish tartibini, arizalarni qabul qilish hamda baholash mezonlari va metodikasini belgilaydi.

**2.** Mazkur hakatonMuhammad al-Xorazmiy nomidagi Toshkent axborot texnologiyalari universiteti tomonidan tashkil etiladi, oʻtkaziladi hamda gʻoliblari aniqlanadi.

**3.**Mazkur Nizomda quyidagi asosiy tushunchalar qoʻllaniladi:

3.1. **“TUIT Digital Girls” hakatoni –** mamlakatimiz rivojlanishi uchun ustuvor boʻlgan sohalarda mavjud ijtimoiy-iqtisodiy muammolarga ilmiy yechim izlab topishda yoshlarning faol ishtirokini taʼminlash, hamda raqamli texnologiyalarni tadbiq etgan holda ularning yechimlarini taklif etishda ayollarning faol ishtirokini taʼminlash, yangi innovatsion IT mahsulotlar va xizmatlarni ishlab chiqishlari uchun ularning tashabbuslari va takliflariga eʼtiborni yanada kuchaytirish maqsadida oʻtkaziladigan musobaqa. Ushbu musobaqa 48 soatdan kam boʻlmagan va 72 soatdan koʻp boʻlmagan muddatda tashkil etiladi.

3.2. Tashkilotchi – Muhammad al-Xorazmiy nomidagi Toshkent axborot texnologiyalari universiteti (keyingi oʻrinlarda tashkilotchi deb yuritiladi).

3.3. Ishtirokchi – Muhammad al-Xorazmiy nomidagi Toshkent axborot texnologiyalari universiteti va uning hududiy filiallarining bakalavr, magistratura va doktoranturasida tahsil olayotgan talaba qizlar (keyingi oʻrinlarda ishtirokchi).

3.4. Jamoa – aʼzolari soni to‘rt kishidan iborat boʻlgan hakatonning faqat bir yoʻnalishi boʻyicha ishtirok etadigan ishtirokchilar guruhi. Bir ishtirokchi faqat bitta jamoa aʼzosi boʻlishi mumkin. Jamoa tarkibi agar uzrli sabablar mavjud boʻlmagan taqdirda oʻzgartirilishiga yoʻl qoʻyilmaydi.

3.5. Jamoa sardori – musobaqada ishtirok etish uchun ariza topshirgan va jamoa shakllantirishga masʼul boʻlgan ishtirokchi. Jamoa sardori musobaqada ishtirok etadigan jamoa tarkibini shakllantiradi hamda jamoa aʼzolari toʻgʻrisidagi maʼlumotlarni taqdim etishga masʼul hisoblanadi.

3.6. Hakaton toʻgʻrisidagi maʼlumotlar Universitetning ijtimoiy tarmoqlardagi rasmiy sahifalari va kanallariga joylashtirib boriladi.

3.7. Komissiya — hakaton tashkilotchisi tomonidan musobaqa boshlanishidan oldin tashkil etiladigan va tashkilotchining vakillarini, shuningdek axborot-kommunikatsiya texnologiyalari sohasi vakillaridan tashkil topgan hamda musobaqada ishtirok etadigan jamoalarni baholash va gʻoliblarni aniqlash vakolatiga ega kollegial organ.

3.8. Vazifa – komissiyasi tomonidan tanlab olingan, mazkur musobaqaning biror bir yoʻnalishiga mos boʻlgan hamda jamoalar tomonidan bajarilishi kerak boʻlgan topshiriq.

3.9. Ariza – hakatonda ishtirok etish uchun jamoa sardori tomonidan elektron tarzda toʻldirilgan ariza shakli, unga ishtirokchilar toʻgʻrisidagi maʼlumotlar va hujjatlar ilova qilinadi.

3.11. Prototip – bu musobaqa uchun tanlab olingan vazifalardan birini hal qilishga imkon beruvchi raqamli mahsulot va/yoki xizmat namunasi.

3.12. Loyiha – zamonaviy texnologiyalar, dasturlash tillari hamda boshqa zaruriy resurslardan foydalanilgan vazifani yechish tartibi va uning prototipi.

3.13. Gʻolib – baholash mezonlari asosida komissi tomonidan eng yuqori ball qoʻyilgan va biror bir yoʻnalish boʻyicha vazifaga eng yaxshi loyiha ishlab chiqqan jamoa.

**4.** Hakaton vazifasi - turli sohalardagi muammolarni o‘rganish, ilmiy asoslangan takliflarni shakllantirish, innovatsion loyihalarni shakllantirish va tanlash, shuningdek, eng yaxshi loyihalarni ishlab chiqish uchun oʻziga xos yoʻnalishlarni shakllantirish hamda mavjud jarayonlarni takomillashtirish va yangi innovatsion yechimlarni topish jarayonida hotin-qizlarning rolini oshirish hisoblanadi.

**5.** Hakaton tashkilotchisi toʻgʻrisidagi maʼlumotlar, musobaqa qoidalari va shartlari, roʻyxatdan oʻtish shartlari, musobaqada qatnashish uchun ariza berish toʻgʻrisidagi barcha maʼlumotlar Universitetning ijtimoiy tarmoqlardagi rasmiy sahifalari va kanallariga joylashtiriladi.

5.1. Tashkilotchi hakaton qoidalarini oʻz ixtiyori bilan bir tomonlama oʻzgartirish huquqini oʻzida saqlab qoladi va ushbu oʻzgartirishlar Universitetning ijtimoiy tarmoqlardagi rasmiy sahifalari va kanallarida eʼlon qilish orqali amalga oshiriladi. Amalga oshirilgan oʻzgarishlar eʼlon qilingan paytdan boshlab kuchga kiradi.

**II. HAKATON YOʻNALISHLARI**

**6.** Hakaton quyidagi yoʻnalishda oʻtkaziladi:

* AI in everywhere – Sun’iy intellekt yordamida insonlar uchun kundalik vazifalarni yengillashtiruvchi yechimlarni ishlab chiqish;
* Digital Education - Raqamli texnologiyalar hamda an’anaviy ta’lim tizimining integratsiyasi orqali o‘qish va o‘qitishnig zamonaviy yechimlarini ishlab chiqish;
* Best solution for society – jamiyat va turli sohalar uchun yangi IT yechimlarni ishlab chiqish;
* Why not IT? – turli sohalardagi biznes jarayonlar, amaldagi an’anaviy tizimlar va raqamlashmagan jarayonlarga ITni joriy etish bo‘yicha yechimlarni ishlab chiqish;

**III.ISHTIROKCHILARGA QOʻYILADIGAN TALABLAR**

**7.** Hakatonda ishtirokchilar faqat jamoa shaklida ishtirok etishlari mumkin.

**8.** Ishtirokchilarga qoʻyiladigan talablar:

* Muhammad al-Xorazmiy nomidagi Toshkent axborot texnologiyalari universiteti va uning hududiy filiallarining bakalavr, magistratura va doktoranturasida tahsil olayotgan talaba qizlar bo‘lishi kerak;
* Jamoasi boʻlmagan taqdirda tashkilotchi tomonidan tuzilgan jamoada ishlashga roziligi kerak;
* Jamoada to‘rt kishi boʻlishi lozim;
* Ishtirokchi faqat bitta jamoa aʼzosi boʻlishi mumkin;
* Jamoa jamoa sardoriga ega boʻlishi kerak.

**IV.ISHTIROKCHILAR VA TASHKILOTCHINING HUQUQLARI VAMAJBURIYATLARI**

**10.** Ishtirokchilarning huquqlari va majburiyatlari:

10.1. Ishtirokchilar quyidagi huquqlarga ega:

–ushbu Nizomda belgilangan qoidalar va talablarga muvofiq barcha musobaqalarda ishtirok etish;

–musobaqa qoidalari va talablari toʻgʻrisida maʼlumot olish;

–musobaqada ishtirok etishdan bosh tortish.

10.2. Ishtirokchilar ushbu Nizomda belgilangan barcha qoida va talablarga qatʼiy rioya qilishga majburdirlar.

**11.**Tashkilotchining huquq va majburiyatlari:

11.1. Tashkilotchi quyidagi huquqlarga ega:

–ishtirokchilardan ushbu Nizom qoidalariga rioya qilishni talab qilish;

–ishtirokchilar tomonidan musobaqa shartlari buzilgan taqdirda, har qanday shaxsni yoki jamoani musobaqadan chetlashtirish;

–ushbu nizomda nazarda tutilgan holatlardan tashqari ishtirokchilar bilan ogʻzaki yoki yozma muzokaralar kirishmaslik;

–amaldagi qonunchilik talablariga muvofiq ushbu Nizomga oʻzgartirish va qoʻshimchalar kiritish yoki musobaqani bekor qilish. Bu toʻgʻrisidagi maʼlumotlarni Universitetning ijtimoiy tarmoqlardagi rasmiy sahifalari va kanallariga joylashtirish;

–musobaqani oʻtkazish sanasi va joyini oʻzgartirish va bu haqida Universitetning ijtimoiy tarmoqlardagi rasmiy sahifalari va kanallarida joylashtirish orqali eʼlon qilish;

–ishtirokchilarning xabardor qilmasdan va ularning roziligini olmagan holda axborot va reklama maqsadlari uchun natijalar tavsifini tahrirlash va nashr etish. Bunda jamoalar natijalari o‘zgarmaydi;

– ishtirokchilar tomonidan maʼlumotlar soxtalashtirilayotgani yoki hakatonda ishtirok etish uchun zarur boʻlgan maʼlumotlarni oʻzgartirishdan foyda olayotgani aniqlangan yoki shubha uygʻotgan taqdirda ishtirokchilarga sabablarni tushuntirmasdan va ular bilan yozishmalarga kirishmasdan, oʻz ixtiyori bilan, ishtirokchilarning har qanday harakatlarini bekor qiladi, shuningdek tashkilotchi unga nisbatan shubha tugʻdiradigan har qanday ishtirokchiga yoki jamoaga musobaqada keyingi ishtirok etishni taqiqlaydi.

11.2. Tashkilotchi quyidagilarga javobgar hisoblanmaydi:

–kutilmagan holatlar sababli hakatonni keyinga qoldirish;

–ishtirokchilar tomonidan ushbu Nizomda nazarda tutilgan majburiyatlarni bajarilmaganligi (oʻz vaqtida bajarilmaganligi) uchun;

–ishtirokchilarni ushbu Nizom talablari bilan tanishtirmaganligi uchun;

–ishtirokchining oʻzining ehtiyotsizligi oqibatida yuzaga kelgan xatolarning har qanday oqibatlariga, shuningdek ishtirokchi tomonidan boshqa ishtirokchiga yetkazilgan zararlarga.

**V. HAKATONNI TASHKIL ETISH VA OʻTKAZISH TARTIBI**

**12.** Har bir musobaqa uning yoʻnalishlaridan biriga bagʻishlangan va tegishli sohadagi muammolarni hal qilish uchun loyihalarni ishlab chiqishga imkon beradi.

**13.** Hakatonda ishtirok etish uchun roʻyxatdan oʻtish tartibi:

13.1. Tashkilotchi tomonidan belgilangan musobaqa boshlanish sanasidan bir oy oldin ishtirokchilarini musobaqa belgilangan tartibda roʻyxatdan oʻtishlari boshlanadi.

13.2. Ishtirokchilar tomonidan tashkilotchi tasdiqlagan shakllar asosida elektron ariza taqdim etiladi. Arizada familiyasi, ismi va otasining ismi, yashash manzili, elektron pochta manzili, telefon raqami, shuningdek boshqa maʼlumotlar koʻrsatilishi zarur. Ishtirokchilar ariza topshirayotgan paytda tashkilotchi tomonidan shaxsiy maʼlumotlarni qayta ishlashga roziligini tasdiqlaydi.

13.3. Qabul qilish yakunlangandan soʻng topshirilgan arizalar tashkilotchi tomonidan qabul qilinmaydi.

**14.** Musobaqada ishtirok etadigan jamoalar roʻyxati tashkilotchi tomonidan tasdiqlanadi va musobaqa boshlanishidan yetti kalendar kundan kechiktirmay rasmiy sayt va kanallarda joylashtiriladi. Tashkilotchi jamoadan qoʻshimcha maʼlumotlar soʻrashga haqli hisoblanadi.

**15.** Hakatonni oʻtkazish dasturida quyidagi tadbirlar nazarda tutiladi:

–ishtirokchilarni roʻyxatdan oʻtkazish;

–jamoani shakllantirish boʻyicha seminar-trening. Jamoa shakllantirmagan ishtirokchilar uchun tashkilotchi tomonidan jamoa shakllantirish;

–musobaqaning ochilishi marosimi;

–ishtirokchilarning gʻoyalari taqdimoti (besh-o‘n daqiqalik taqdimotlar);

–mutaxassislar maʼruzasi;

–jamoalar tomonidan loyiha ishlab chiqish jarayoni (48 soatdan kam boʻlmagan vaqtda);

–jamoalar tomonidan loyiha taqdimoti;

–musobaqa gʻoliblarini aniqlash va taqdirlash.

**16.** Jamoalar musobaqa yakunida loyiha taqdimotini oʻtkazadilar. Unda musobaqa komissiyasiga jamoalar taqdimot va loyiha prototipini taqdim etadilar.

**17.** Musobaqa davomida tashkilotchi tomonidan ishtirokchilarga quyidagilar tashkil etib beriladi:

* yuqori tezlikdagi internet;
* ish joyi;
* Hakaton davomida ishtirokchilar uchun bepul tushlik;
* Loyihalar muhokamasi uchun IT kompaniyalar ekspertlari;
* Mentorlar;
* Maxsus trening kurslari;
* dam olish zonasi;
* g‘oliblar uchun qimmatbaho sovg‘alar.

**VI. HAKATON GʻOLIBLARINI ANIQLASH**

**18.** Hakaton davomida jamoa ariza topshirishda tanlangan vazifa doirasida loyiha tayyorlashi va prototipini ishlab chiqishi kerak. Yoki avvaldan ishlab chiqilgan loyihani mukammallashtirishi lozim.

**19.** Ishlab chiqilgan loyiha boʻyicha prototip va taqdimot musobaqa komissiyasiga hakatonning yakuniy kunida tashkilotchi tomonidan belgilangan musobaqa dasturiga muvofiq ishtirokchilar tomonidan koʻrsatilgan vaqtdan kechiktirmasdan taqdim etilishi zarur.

**20.** Musobaqa komissiyasi tomonidan baholash uchun taqdim etilgan loyihalar quyidagi talablarga javob berishi kerak:

* –loyiha prototipining algoritmlari, dastur kodining mavjudligi;
* –loyiha prototipi ariza berish paytida eʼlon qilingan vazifaga mos kelishi kerak.

**21.** Loyiha prototipi taqdim etilgandan soʻng, jamoa loyihani musobaqa komissiyasiga taqdim etish uchun taqdimot tayyorlaydi. Taqdimot tashkilotchi tomonidan tasdiqlangan shakllar asosida tayyorlanadi.

21.1. Taqdimotda quyidagilar nazarda tutilgan boʻlishi lozim:

* taqdimot sarlavhasi. Unda yoʻnalish va vazifa koʻrsatiladi;
* prototip hal qiladigan mavjud muammoning tavsifi;
* prototip funksionalligini tavsifi va joriy etish samarasi;
* prototipda ishlatiladigan texnologiyalar va dasturlash tillarining tavsifi;
* ishlab chiqilgan prototipni tijoratlashtirishda daromad olish usulining tavsifi;
* jamoa tarkibi va aʼzolarning vazifalari.

**22.** Loyihalarni baholash musobaqa komissiya aʼzolari tomonidan quyidagi baholash mezonlariga asosan amalga oshiriladi:

|  |  |  |
| --- | --- | --- |
| **№** | **Baholash mezonlari** | **Balgacha** |
| 1. | Prototipning funksional koʻrsatkichlari va muammoni hal qilish tavsifining mavjudligi | 20 ballgacha |
| 2. | Prototipining arxitekturasi tavsifining mavjudligi  | 20 ballgacha |
| 3. | Iqtisodiyotda prototipni amalga oshirish samarasining mavjudligi  | 20 ballgacha |
| 4. | Prototipni tijoratlashtirishda daromad olish usullari va darajasi  | 20 ballgacha |
| 5. | Foydalanish rejalashtirilgan texnologiyalar va dasturlash tillari tavsifining mavjudligi  | 10 ballgacha |
| 6. | Jamoa tarkibining koʻrsatkichi mavjudligi (tavsifi bilan)  | 10 ballgacha |
| **Jami:** | **100**  |